Resolució de 23 de novembre de 2016, d'inadmissió de la Reclamació 282/2016
Administració: Diputació Provincial de Lleida
Subvencions i ajuts públics atorgats per la Diputació de Lleida i dos dels seus ens instrumentals en els darrers cinc anys.
Malgrat la condició d'electe local de la persona reclamant, s'ha d'entendre que resulta aplicable la regulació general del dret d'accés de l'LTAIPBG i no pas la de la normativa específica de règim local, atès que la sol·licitud s'adreça a un ens local divers d'aquell del qual forma part el regidor.
"He estat navegant pel vostre portal de transparència, concretament en l'apartat de subvencions, i només he pogut veure els vostres plans estratègics respecte aquest tema, però no he pogut trobar la relació de subvencions atorgades els darrers cinc anys per la vostra institució, així com les entitats que pengen de la Diputació i també n'atorguen.
Tal com diu la llei de transparència catalana en l'article 15[.1.]c hauria de ser pública la relació d'ajuts atorgats [a continuació es transcriu l'article 15.1.c de la Llei 19/2014, del 29 de desembre, de transparència, accés a la informació pública i bon govern –LTAIPBG–].
Com que necessito aquesta informació per fer la meua tasca com a regidor municipal us demano que em feu arribar en format digital en el termini legal establert les subvencions i els ajuts públics atorgats per la Diputació de Lleida, l'IEI [sembla referir-se a l'Institut d'Estudis Ilerdencs, fundació pública d'aquesta Diputació] i el Patronat de Promoció Econòmica, amb la indicació de l'import, l'objecte i els beneficiaris, i dels darrers cinc anys".
A l'apartat dedicat a la motivació de la sol·licitud afirma "necessitar aquesta documentació pública per fer la meva tasca de regidor municipal i conseller comarcal".
A l'informe s'exposa també que el 27 d'octubre de 2016 la Diputació ha rebut una sol·licitud més àmplia d'accés a informació pública de la mateixa persona reclamant que inclouria la petició que és objecte d'aquesta reclamació, i que "considerem que és del tot incoherent que [la persona reclamant] ens faci arribar aquesta sol·licitud el dia 27 d'octubre quan ell mateix, 11 dies abans, ja havia presentat una reclamació a la GAIP sobre la sol·licitud de 12 de setembre en la que demanava la mateixa informació".
S'informa que el mateix dia 27 d'octubre es va notificar a la persona reclamant la recepció de la sol·licitud, i que el termini per resoldre-la finalitza el proper 28 de novembre.
A l'informe també s'afirma que el portal de transparència de la Diputació de Lleida compleix l'establert per l'article 15 LTAIPBG en matèria de subvencions, en la interpretació que en fa la Guia d'aplicació d'aquesta llei elaborada en el si del Conveni Marc de la Xarxa d'administracions transparents de Catalunya.
Per aquests motius, l'informe proposa la "desestimació íntegra" de la reclamació.
Abans d'examinar l'admissibilitat de la reclamació cal precisar la normativa a la qual queda sotmesa la sol·licitud que es troba en el seu origen.
El fet que la reclamació sigui presentada per un regidor podria fer pensar que la sol·licitud d'accés es regeix, tant pel que fa als aspectes formals, com substantius, pel règim específic d'accés propi dels càrrecs electes locals contingut a l'article 77 de la Llei 7/1985, de 2 d'abril, reguladora de les bases del règim local (LBRL), als articles 14 a 16 del Reial decret 2568/1986, de 28 de novembre, pel qual s'aprova el Reglament d'organització, funcionament i règim jurídic de les entitats locals i, a Catalunya, a l'article 164 del Decret legislatiu 2/2003, de 28 d'abril, pel qual s'aprova el Text refós de la Llei municipal i de règim local de Catalunya (TRLMRLC).
Tanmateix, malgrat la condició d'electe local de la persona reclamant i malgrat que fonamenti la seva sol·licitud amb l'argument de "necessitar aquesta documentació pública per fer la meva tasca de regidor municipal i conseller comarcal", s'ha d'entendre que resulta aplicable la regulació general del dret d'accés de l'LTAIPBG i no pas la de la normativa específica de règim local, atès que la sol·licitud s'adreça a un ens local divers d'aquell del qual forma part el regidor i respecte del qual no li correspon la funció de control i fiscalització reconeguda pels articles 22.2.a i 33.2.e LBRL i l'article 52.2.a TRLMRLC.
Així es desprèn del propi article 164 TRLMRC, que als seus tres darrers apartats restringeix expressament el dret d'accés reforçat dels electes locals als "membres de la corporació" respectiva.
Aquesta precisió, necessària per emmarcar degudament la reclamació, no té, tanmateix, majors conseqüències per a la seva resolució, ja que procedeix la inadmissió tant si s'aplica l'LTAIPBG, com l'article 164 TRLMRLC.
Com es desprèn dels antecedents, la Diputació de Lleida certifica que no l'ha rebuda per cap canal, postal, presencial o telemàtic, i la mateixa persona reclamant admet que la va tornar a presentar amb posterioritat perquè tenia dubtes sobre si havia tingut entrada o no en el sistema informàtic ofert per la Diputació per a la presentació de sol·licituds d'accés.
D'acord amb l'article 39.1 LTAIPBG, les reclamacions que es presentin davant aquesta Comissió han de tenir per objecte "resolucions expresses o presumptes en matèria d'accés a la informació pública", i això pressuposa la presentació d'una prèvia sol·licitud d'accés davant l'Administració que disposi de la informació, i que ha de donar a aquesta Administració l'oportunitat de pronunciar-se sobre ella en el termini legalment establert.
Convé assenyalar que, si qui formula una sol·licitud d'accés a informació pública per mitjans telemàtics té dubtes sobre el seu funcionament o problemes en la seva utilització, ha demanar l'Administració que l'orienti en el seu ús o utilitzar els altres mitjans de presentació de sol·licituds (postal o presencial) que admet la legislació general de procediment administratiu (article 38 LRJPAC i, en l'actualitat, article 16 LPAC), i que permeten deixar deguda constància del fet i de la data de la presentació.
Sobre la base dels antecedents i fonaments jurídics exposats, el Ple de la GAIP, en la sessió de 23 de novembre de 2016, resol per unanimitat: